จีนเรียกร้อง ให้มีเงินสกุลใหม่ เป็นระบบเงินตรามาตรฐานโลกแทนเงินดอลล่าร์
เวลานี้จีนกำลังเรียกร้องให้มีเงินสกุลใหม่มาใช้ เป็นระบบเงินตรามาตรฐานของโลกแทนเงินดอลล่าร์ ซึ่งนักวิเคราะห์หลายคนเห็นว่า ข้อเสนอของจีนใ
เมื่อเร็วๆ นี้ผู้ว่าการธนาคารแห่งชาติจีน Zhou Xiaochuan แถลงว่าวิกฤตการเงินโลกในปัจจุบันเผยให้เห็นถึงจุดบกพร่องในระบบการเงินโลก และแม้คุณ Zhouจะมิได้กล่าวพาดพิงถึงเงินดอลล่าร์ แต่ในเว็บไซต์ของธนาคารแห่งชาติจีน คุณ Zhou ระบุไว้ว่า ระบบเงินตราระหว่างประเทศไม่ควรผูกติดกับผลประโยชน์ และภาวะเศรษฐกิจของประเทศใดประเทศหนึ่งแต่ควรเป็นระบบเงินตรา ซึ่งเป็นที่ยอมรับของทุกประเทศผ่านการบริหารจัดการของกองทุนการเงินระหว่างประเทศ หรือ IMFอย่างไรก็ตาม ศาสตราจารย์ด้านการเงินแห่งมหาวิทยาลัยปักกิ่ง Michael Pettisให้ความเห็นว่า คำแถลงดังกล่าวของผู้ว่าการธนาคารแห่งชาติจีน ก่อนหน้าการประชุมจี20 ที่กรุงลอนดอนไม่กี่วันนั้น ค่อนข้างมีนัยทางการเมืองสูง ในสัปดาห์นี้ ศาสตราจารย์ Pettis เขียนบทความลงทางอินเตอร์เนตระบุว่า ทุกๆทศวรรษที่ผ่านมาได้มีการเรียกร้องให้มีเงินสกุลใหม่มาใช้เป็นมาตรฐานแทนเงินดอลล่าร์อยู่เสมอแต่ทุกๆ ครั้งก็ไม่เกิดการเปลี่ยนแปลงอะไรขึ้น ในขณะที่คุณ Stephen Green นักเศรษฐศาสตร์ของธนาคาร Standard Chartered ในนครเซี่ยงไฮ้เชื่อว่าคำแถลงของผู้ว่าการธนาคารแห่งชาติจีน สะท้อนให้เห็นถึงทัศนคติของเจ้าหน้าที่รัฐบาลจีนในกรุงปักกิ่งซึ่งมองว่าวันเวลาที่สกุลเงินดอลล่าร์สหรัฐ มีอิทธิพลอย่างสูงต่อตลาดการเงินโลกนั้นกำลังจะสิ้นสุดลง นักเศรษฐศาสตร์ผู้นี้มองว่าหากเศรษฐกิจโลกยังพึ่งพิงเงินดอลล่าร์เป็นมาตรฐานนั่นหมายความว่าต้องมีการรักษาค่าเงินดอลล่าร์ ไม่ให้ผันผวนมากแต่เวลานี้อเมริกากำลังพยายามแก้ไขวิกฤตเศรษฐกิจในประเทศจึงต้องมีการพิมพ์ธนบัตรจำนวนมาก ส่งผลให้ในระยะยาวค่าเงินดอลล่าร์จะตกลงซึ่งจะไม่เป็นผลดีนักต่อจีนที่เป็นเจ้าหนี้รายใหญ่ที่สุดของสหรัฐ เช่นเดียวกับความเห็นของคุณJamesDorn นักเศรษฐศาสตร์แห่งสถาบันคาโต้ ที่บอกว่าหนี้สินมหาศาลของสหรัฐในขณะนี้ จะก่อให้เกิดภาวะเงินเฟ้อซึ่งฉุดค่าเงินดอลล่าร์ ให้ต่ำลงและสหรัฐจะใช้หนี้คืนจีนด้วยค่าเงินที่ถูกลงนั้น ในขณะเดียวกัน ทางด้านรัฐมนตรีว่าการกระทรวงการคลังสหรัฐTimothyGeithner มีท่าทีเปิดรับต่อข้อเสนอของจีนครั้งนี้แต่ก็ยืนยันว่าเงินดอลล่าร์จะยังคงเป็นเงินสกุลหลักที่มีอิทธิพลสูงสุดต่อตลาดโลกต่อไปอีกนาน รัฐมนตรีคลังสหรัฐยังบอกด้วยว่าอเมริกาจะพยายามทุกวิถีทางเพื่อรักษาความมั่นใจในตลาดการเงินของสหรัฐในระยะยาวซึ่งคำกล่าวของนาย Geithner สนับสนุนความเห็นของประธานาธิบดีสหรัฐบารัค โอบาม่าเกี่ยวกับผลกระทบของแผนฟื้นฟูเศรษฐกิจอเมริกันที่มีต่อค่าเงินดอลล่าร์ ผู้นำสหรัฐยืนยันว่าค่าเงินดอลล่าร์ในปัจจุบัน มีความแข็งแกร่งอย่างยิ่งเพราะนักลงทุนต่างเชื่อมั่นว่า อเมริกามีเศรษฐกิจและระบบการเมืองที่เข้มแข็งที่สุดในโลก ถึงกระนั้นก็ดี เวลานี้จีนยังคงพยายามผลักดันให้เงินหยวนกลายเป็นเงินสกุลหลักสำหรับการทำการค้าในแถบเอเชียและผู้เชี่ยวชาญเชื่อว่าข้อเสนอของจีนที่ต้องการให้มีสกุลเงินมาตรฐานโลกสกุลใหม่นั้นจะได้รับเสียงตอบรับอย่างดีจากหลายประเทศ รวมทั้งรัสเซียที่ต้องการคานอำนาจของสหรัฐในทุกๆ ด้านบนเวทีโลก